La Llei 9/2009, de 30 de juny, de política industrial, al títol III, capítol II, crea l'Agència de Suport a l'Empresa Catalana, entitat de dret públic de la Generalitat de Catalunya, sotmesa al dret privat, que s'adscriu al departament competent en matèria d'indústria i que té com a finalitat general la promoció i el desenvolupament de l'empresa catalana mitjançant el desplegament de les actuacions i els serveis de suport necessaris per tal d'impulsar la competitivitat del sector empresarial català i la seva presència i interrelació en els mercats internacionals.
D'acord amb la disposició addicional de la Llei esmentada, aquesta Agència es denomina, a efectes de coneixement i imatge, amb la marca ACC1Ó.
En aquesta Agència no només participen representants de l'Administració de la Generalitat, sinó també representants dels agents econòmics i socials, de les corporacions de dret públic i de les institucions, associacions i altres actors socials que tinguin relació directa amb les polítiques públiques en matèria de suport a l'empresa catalana.
L'Agència de Suport a l'Empresa Catalana es converteix en el principal instrument executor de les polítiques de suport a la competitivitat empresarial a Catalunya, tant en la seva dimensió de la posada en marxa de polítiques d'innovació i recerca empresarial, i de foment de la creativitat, com pel que fa a la internacionalització i la promoció de l'empresa catalana, ja que tots ells són elements clau per a la millora de la competitivitat de l'empresa catalana.
La creació de l'Agència de Suport a l'Empresa Catalana és conseqüència de les previsions del Pla de Govern 2007-2010 quant a la necessitat de reformular l'estructura organitzativa constituïda pels dos principals organismes públics que actuen en aquests àmbits, el Centre d'Innovació i Desenvolupament Empresarial i el Consorci de Promoció Comercial de Catalunya, amb la voluntat d'afavorir les relacions entre administracions i empresa, i per tal d'aprofundir en la línia d'actuació de les entitats actualment existents.
Així mateix, el Pacte Nacional per a la Recerca i la Innovació, aprovat pel Govern i signat per entitats representatives de l'àmbit socioeconòmic i pel conjunt d'universitats, defineix un canvi en el model de governança consistent en la fusió dels diversos ens executors de les polítiques públiques de recerca i innovació en dos grans organismes, un de suport a l'empresa i un altre de recerca, coordinats entre si.
Així, d'acord amb el Pacte Nacional per a la Recerca i la Innovació, el Decret preveu que l'Agència de Suport a l'Empresa Catalana s'ha de coordinar de manera prioritària, estable i reglamentada amb l'agència o organisme executor de les polítiques de recerca de la Generalitat de Catalunya.
L'Agència de Suport a l'Empresa Catalana es configura a partir de les dues entitats prèviament existents, el Centre d'Innovació i Desenvolupament Empresarial i el Consorci de Promoció Comercial de Catalunya, que es dedicaven respectivament al foment de les polítiques d'innovació i a la internacionalització de l'empresa catalana.
El procés de fusió es concreta a partir de l'aprovació d'aquests Estatuts, que suposen la integració ja plena de les dues entitats i la seva dissolució sense liquidació segons el que preveuen aquests Estatuts.
Per tal de garantir l'objectiu de flexibilitat en les regles de funcionament de l'Agència de Suport a l'Empresa Catalana, la regulació d'aquests Estatuts pretén no ser exhaustiva i permetre, així, que mitjançant l'aprovació posterior d'un Reglament d'organització i règim intern pugui dur a terme les seves finalitats, exercir les seves funcions i complir els seus objectius de la manera més adequada i eficient possible.
L'important avenç en el model de suport a la competitivitat de l'empresa catalana que comporta aquest Decret amb la integració dels instruments de suport a la innovació i la internacionalització, així com la necessitat imperiosa d'atendre objectius estratègics de país en un moment de forta crisi econòmica i la previsió de la disposició addicional cinquena de la Llei 9/2009, de 30 de juny, de política industrial, aconsellen no demorar-ne l'entrada en vigor, de manera que es preveu que es produeixi l'endemà de la seva publicació al DOGC.
En virtut de l'habilitació continguda a la disposició final cinquena de la Llei 9/2009, de 30 de juny, de política industrial, s'aproven, mitjançant aquest Decret, els Estatuts de l'Agència de Suport a l'Empresa Catalana, i les normes necessàries per al desplegament de la Llei esmentada.
D'acord amb el dictamen de la Comissió Jurídica Assessora, a proposta del conseller d'Innovació, Universitats i Empresa, i d'acord amb el Govern,
L'objecte d'aquest Decret és aprovar els Estatuts de l'Agència de Suport a l'Empresa Catalana, que s'insereixen a l'annex.
En el moment d'entrada en vigor d'aquest Decret, el conseller o consellera competent en matèria d'indústria ha de procedir, en el termini màxim de 60 dies, a designar membres del Consell Rector les persones representants de les institucions i d'altres organitzacions previstes en els apartats i), j) i k) de l'article 12.2 dels Estatuts.
En tot cas, les entitats previstes a l'article 4.b) del Decret 29/1998, de 4 de febrer, pel qual es modifiquen els Estatuts del Consorci de Promoció Comercial de Catalunya, han d'estar representades en el Consell Rector, el qual s'ha de constituir abans del 30 de juny de 2010.
El nomenament dels i les representants de les entitats esmentades no serà definitiu fins al moment en què, constituïdes les Comissions Estratègiques previstes a l'article 24 dels Estatuts, es procedeixi per part d'aquestes a la seva ratificació o es proposin nous representants d'altres institucions al conseller o consellera competent en matèria d'indústria d'acord amb les previsions que s'efectuïn en el Reglament d'organització i règim intern.
Aprovació del contracte de gestió
En el termini màxim de sis mesos, a comptar de l'entrada en vigor d'aquest Decret, el departament competent en matèria d'indústria ha de trametre el contracte de gestió, abans que sigui aprovat pel Govern de la Generalitat, al Consell Rector de l'Agència de Suport a l'Empresa Catalana, als efectes del que estableix l'article 13.n) dels Estatuts.
En el termini màxim de 30 dies des de la constitució del Consell Rector, aquest ha d'aprovar el Reglament d'organització i règim intern, a proposta del Consell d'Administració.
Funcionament amb un pla estratègic fins a l'aprovació del contracte de gestió
Fins que no s'aprovi el contracte de gestió, l'Agència de Suport a l'Empresa Catalana funciona amb un pla estratègic inicial proposat pel Consell d'Administració en la seva primera reunió i notificat al Consell Rector.
Aquest Pla ha de ser tramès a la persona titular del departament competent en matèria d'indústria per a la seva aprovació.
Mecanisme de control d'eficàcia
Fins que no es determini reglamentàriament l'instrument d'avaluació de l'Agència de Suport a l'Empresa Catalana, el departament competent en matèria d'indústria ha de definir els mecanismes de control d'eficàcia del contracte de gestió.
A l'entrada en vigor d'aquest Decret queden derogades les normes següents:
El Decret 236/1987, de 13 de juliol, de constitució del Consorci de Promoció Comercial de Catalunya.
El Decret 145/1988, de 5 de juliol, pel qual es modifica el Decret 236/1987, de 13 de juliol, de constitució del Consorci de Promoció Comercial de Catalunya.
El Decret 52/1996, de 6 de febrer, pel qual s'aprova la modificació parcial dels Estatuts del Consorci de Promoció Comercial de Catalunya, aprovats pel Decret 236/1987, de 13 de juliol.
El Decret 29/1998, de 4 de febrer, pel qual es modifiquen els Estatuts del Consorci de Promoció Comercial de Catalunya.
Constitució de l'Agència de Suport a l'Empresa Catalana
L'Agència de Suport a l'Empresa Catalana s'ha de constituir i iniciar les seves activitats a partir de l'entrada en vigor d'aquest Decret i de la data de constitució dels seus òrgans de govern.
En aquest moment, es produeix la subrogació de l'Agència de Suport a l'Empresa Catalana en la titularitat dels béns, els drets i les obligacions del Centre d'Innovació i Desenvolupament Empresarial i del Consorci de Promoció Comercial de Catalunya, tant a Catalunya com a l'exterior, incloses les oficines exteriors, amb independència del règim jurídic mitjançant el qual estiguin vinculades al Consorci de Promoció Comercial de Catalunya i al Centre d'Innovació i Desenvolupament Empresarial, en la forma que preveuen les disposicions transitòries primera i segona de la Llei 9/2009, de 30 de juny, de política industrial, amb dissolució del Centre d'Innovació i Desenvolupament Empresarial i del Consorci de Promoció Comercial de Catalunya, sense liquidació del seu patrimoni, tot optant per l'aplicació del règim fiscal especial que preveu el capítol VIII del títol VII del Text refós de la Llei de l'impost sobre societats, aprovat pel Reial decret legislatiu 4/2004, de 5 de març.
Actualització dels reglaments i/o documents de constitució i/o llicències i inscripcions locals de les oficines exteriors del Consorci de Promoció Comercial de Catalunya i del Centre d'Innovació i Desenvolupament Empresarial
Les oficines exteriors del Consorci de Promoció Comercial de Catalunya i del Centre d'Innovació i Desenvolupament Empresarial hauran d'actualitzar, en els casos en què sigui necessari d'acord amb la legislació aplicable a la seva jurisdicció, els seus reglaments i/o documents de constitució i/o llicències i inscripcions locals durant els terminis requerits, en cada cas, per la legislació local d'on operin per tal de reflectir els canvis corresponents introduïts per aquest Decret i, en especial, però sense caràcter limitatiu, la subrogació de l'Agència de Suport a l'Empresa Catalana en tots els drets i les obligacions del Consorci de Promoció Comercial de Catalunya i del Centre d'Innovació i Desenvolupament Empresarial amb caràcter universal.
Agència per a la Promoció del Comerç, Artesania Catalunya i Àrea de Projectes de Moda
A l'entrada en vigor d'aquest Decret, les àrees de l'Agència per a la Promoció del Comerç, Artesania Catalunya i Projectes de Moda del Consorci de Promoció Comercial de Catalunya s'integren en el Consorci de Comerç, Artesania i Moda de Catalunya, en els termes que preveu l'Acord GOV/143/2009, de 15 d'octubre, pel qual es crea aquest Consorci i se n'aproven els Estatuts.
Modificació del Decret 252/2000, de 24 de juliol, sobre l'activitat artesanal a Catalunya
Es modifica l'article 11 del Decret 252/2000, de 24 de juliol, sobre l'activitat artesanal a Catalunya, que queda redactat de la manera següent:
"S'encarreguen a Artesania Catalunya les funcions de promoció, difusió i desenvolupament de l'artesania catalana.
"Artesania Catalunya s'integra en el Consorci de Comerç, Artesania i Moda de Catalunya."
Estatuts de l'Agència de Suport a l'Empresa Catalana
L'Agència de Suport a l'Empresa Catalana és una entitat de dret públic de la Generalitat que actua subjecta al dret privat, amb personalitat jurídica pròpia, plena capacitat d'obrar i patrimoni propi, i que per a l'acompliment de les seves finalitats gaudeix de plena autonomia funcional i de gestió.
D'acord amb la disposició addicional de la Llei 9/2009, de 30 de juny, de política industrial, el Govern difon el coneixement i la imatge de l'Agència de Suport a l'Empresa Catalana amb la marca ACC1Ó.
L'Agència de Suport a l'Empresa Catalana s'adscriu al departament competent en matèria d'indústria.
La seu de l'Agència de Suport a l'Empresa Catalana és aquella que, dins l'àmbit territorial de Catalunya, determini el seu Consell Rector.
En el marc de les disposicions de l'Estatut d'autonomia de Catalunya i de la resta de la legislació que li sigui d'aplicació, l'Agència de Suport a l'Empresa Catalana pot projectar la seva actuació fora de l'àmbit territorial de Catalunya.
L'Agència de Suport a l'Empresa Catalana es regeix per aquests Estatuts; per la Llei 9/2009, de 30 de juny, de política industrial; per les normes aplicables a les entitats de dret públic que han d'ajustar la seva activitat al dret privat, vinculades o dependents de l'Administració de la Generalitat de Catalunya, que correspongui en cada cas, i per la resta de normativa que li sigui d'aplicació.
Així mateix, l'activitat de l'Agència de Suport a l'Empresa Catalana s'ha d'ajustar amb caràcter general a les normes de dret privat aplicables en cada cas, llevat dels actes que, si s'escau, impliquin exercici de potestats públiques, que han de ser regulats pel dret administratiu.
Així mateix, l'Agència de Suport a l'Empresa Catalana se sotmet al dret públic en les relacions amb el departament al qual està adscrita, en el règim d'adopció d'acords i en l'organització i el funcionament dels òrgans col·legiats de govern.
Els actes administratius del Consell Rector, del Consell d'Administració i del conseller delegat o consellera delegada de l'Agència de Suport a l'Empresa Catalana posen fi a la via administrativa.
Contra aquests actes es pot interposar recurs potestatiu de reposició o directament recurs contenciós administratiu davant l'ordre jurisdiccional competent.
Principis d'actuació, finalitats i funcions de l'Agència de Suport a l'Empresa Catalana
Principis d'actuació i finalitats
Les actuacions de l'Agència de Suport a l'Empresa Catalana han de ser en tot cas coherents amb les finalitats i funcions previstes a l'article 32 de la Llei 9/2009, de 30 de juny, de política industrial.
L'Agència de Suport a l'Empresa Catalana té com a finalitat general la promoció i el desenvolupament de l'empresa catalana per mitjà de l'execució de les actuacions i el desplegament dels serveis de suport necessaris per tal d'impulsar la competitivitat del sector empresarial català i la seva presència i interrelació en els mercats internacionals.
Així mateix, l'Agència de Suport a l'Empresa Catalana té com a finalitat l'atracció d'inversions empresarials productives a Catalunya i la millora de la competitivitat empresarial a través del foment de la innovació i de la creativitat, afavorint la incorporació de les noves tecnologies, millores organitzatives i instruments de la societat del coneixement al conjunt de les empreses.
L'Agència de Suport a l'Empresa Catalana s'ha de coordinar de manera prioritària, estable i reglamentada amb l'agència o organisme executor de les polítiques de recerca de la Generalitat de Catalunya, així com col·laborar i cooperar amb les agències i els organismes dels àmbits català, estatal i europeu i amb els ens i les institucions que implementin polítiques públiques de recerca, innovació, internacionalització o atracció d'inversions amb la finalitat de millorar-ne l'eficiència i l'eficàcia, i de cercar sinergies que maximitzin l'impacte dels recursos i els esforços realitzats.
L'Agència de Suport a l'Empresa Catalana ha de consolidar una cultura professional plenament compromesa amb la igualtat real d'oportunitats d'ambdós sexes en l'accés a l'ocupació i la promoció professional dels/de les seus/seves treballadors/es, així com en la relació amb la seva clientela.
Per assolir les finalitats previstes a l'article anterior, les funcions de l'Agència de Suport a l'Empresa Catalana són:
a) El foment de la internacionalització, la innovació i l'atracció d'inversió empresarial productiva, en tots els seus aspectes.
d) L'impuls de la capacitat i la demanda innovadora de les empreses catalanes per mitjà d'instruments que reforcin el capital, amb suport directe a la recerca, el desenvolupament i la innovació (R+D+I) i amb l'ús de la compra pública de tecnologia innovadora (CPTI).
e) L'impuls de la competitivitat empresarial per mitjà de la incorporació d'instruments de la societat de la informació i millores organitzatives.
g) L'afavoriment de l'optimització de la gestió dels recursos humans i financers de les empreses.
h) Contribuir a fomentar el talent i la creativitat, i qualsevol altra que li sigui encomanada d'acord amb la Llei 9/2009, de 30 de juny, de política industrial.
L'Agència de Suport a l'Empresa Catalana, per tal d'exercir les funcions establertes a l'apartat 1, ha de determinar els mecanismes necessaris, basats en el rigor, la transparència i l'optimització dels recursos humans i financers, i ha de disposar de l'estructura i els mitjans necessaris que permetin als òrgans de govern exercir una direcció eficaç i eficient de la institució i garanteixin una participació efectiva de tots els implicats.
L'Agència de Suport a l'Empresa Catalana té una àrea especialitzada que té l'objectiu d'executar les polítiques del Govern en l'àmbit del foment i la captació d'inversions a Catalunya en noves activitats empresarials estratègiques.
Aquestes han d'aportar tecnologia, capacitat continuada d'innovació, complementarietat amb el teixit empresarial existent, capacitat exportadora, capacitat d'arrossegament d'altres inversions en el seu entorn i ocupació estable i de qualitat.
L'Agència de Suport a l'Empresa Catalana pot dur a terme les seves activitats mitjançant convenis, societats, fundacions o altres fórmules de col·laboració amb entitats públiques o privades d'acord amb el Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre, i la resta de la normativa aplicable.
L'Agència de Suport a l'Empresa Catalana pot constituir o participar en el capital de qualsevol entitat que adopti la forma de societat mercantil, així com qualsevol altre ens, públic o privat i amb ànim de lucre o sense, l'objecte social del qual estigui relacionat amb les finalitats i els objectius de l'Agència de Suport a l'Empresa Catalana.
En aquests casos l'Agència ha de complir els requisits que estableix la normativa vigent en la matèria.
El Govern pot delegar en l'Agència de Suport a l'Empresa Catalana la representació en els consorcis, en els ens o en els òrgans mixtos constituïts o que es constitueixin l'objecte dels quals estigui relacionat amb les activitats d'innovació, internacionalització i promoció de l'empresa catalana.
En el marc de les finalitats i les funcions expressades en els articles anteriors i en la voluntat d'avançar en la diferenciació competitiva de les empreses catalanes, l'Agència de Suport a l'Empresa Catalana té com a objectius els següents:
a) Incrementar la productivitat empresarial, amb la millora dels resultats dels seus factors determinants: innovació, creativitat, tecnologia i talent.
b) Posar en valor els productes i serveis de l'empresa catalana en els mercats internacionals, potenciant la qualitat de les exportacions.
c) Contribuir a augmentar el nombre d'empreses i de productes catalans als mercats internacionals, millorant el marge extensiu.
d) L'atracció d'inversió productiva.
Per assolir aquests objectius, els principis de l'estructura organitzativa de l'Agència de Suport a l'Empresa Catalana seran els de flexibilitat, polivalència i rotació de funcions, i l'adaptació permanent de l'organització als requeriments que generi l'activitat.
Com a element fonamental d'aquests principis hi haurà l'orientació permanent de l'estructura organitzativa cap al servei als diferents usuaris i usuàries de l'entitat, així com l'obtenció d'un ús eficient dels recursos.
Els òrgans de l'Agència de Suport a l'Empresa Catalana es classifiquen en òrgans de govern, òrgans de gestió i òrgans adscrits.
En tot allò que no preveuen aquests Estatuts, el funcionament dels òrgans col·legiats de l'Agència de Suport a l'Empresa Catalana es regula pel que estableixi el Reglament d'organització i règim intern, i si no n'hi ha, per la normativa aplicable al funcionament dels òrgans col·legiats.
La composició dels òrgans de govern col·legiats ha de tendir a ser paritària entre dones i homes.
La Secretaria Tècnica és la unitat tècnica de suport dels òrgans col·legiats.
L'òrgan de gestió és el conseller delegat o consellera delegada, que per a l'execució de les seves funcions pot comptar amb el suport d'una direcció executiva, en els termes que s'especifiquen a l'article 20 d'aquests Estatuts.
Són òrgans adscrits al Consell Rector de l'Agència de Suport a l'Empresa Catalana els següents:
a) La Comissió Permanent, com a òrgan específic de participació.
b) Les Comissions Estratègiques, com a òrgans d'assessorament estratègic.
La composició dels òrgans adscrits al Consell Rector de l'Agència de Suport a l'Empresa Catalana ha de tendir a ser paritària entre dones i homes.
Naturalesa i composició del Consell Rector
El Consell Rector és l'òrgan de govern que té com a funcions principals planificar, supervisar i controlar l'activitat de l'Agència de Suport a l'Empresa Catalana, afavorint, en els termes establerts en aquests Estatuts, la presència en el seu si dels interessos dels actors econòmics i socials que puguin resultar afectats per les polítiques públiques en matèria de suport a l'empresa catalana.
El Consell Rector està integrat pels membres següents:
b) El secretari o secretària sectorial en matèria d'indústria del departament competent en aquesta matèria, en qualitat de vicepresident o vicepresidenta.
d) Dues persones del departament competent en matèria d'indústria, nomenades pel conseller o consellera del departament esmentat.
e) Onze persones d'altres departaments de l'Administració de la Generalitat amb competències vinculades al suport de la competitivitat empresarial, nomenades pel conseller o consellera competent en matèria d'indústria, a proposta del conseller o consellera del departament corresponent, distribuïdes de la següent manera:
Una persona a proposta del Departament de la Presidència.
Una persona a proposta del departament competent en matèria de treball.
Una persona a proposta del departament competent en matèria de política territorial i obres públiques.
Una persona a proposta del departament competent en matèria de comerç i turisme.
Una persona a proposta del departament competent en matèria d'indústria agroalimentària.
Una persona a proposta del departament competent en matèria de salut.
Una persona a proposta del departament competent en matèria d'indústries culturals
Una persona a proposta del departament competent en matèria de medi ambient.
f) Quatre persones de l'Administració local, nomenades pel conseller o consellera competent en matèria d'indústria a proposta de les entitats representatives del món local.
g) Dues persones del Consell General de les Cambres Oficials de Comerç, Indústria i Navegació de Catalunya, nomenades pel conseller o consellera del departament competent en matèria d'indústria, a proposta d'aquesta entitat.
h) Quatre persones de les organitzacions sindicals i empresarials més representatives en l'àmbit de Catalunya, nomenades pel conseller o consellera del departament competent en matèria d'indústria, a proposta de cada entitat.
i) Quatre persones d'institucions o altres organitzacions que tinguin relació directa amb les polítiques públiques en matèria d'innovació, transferència de coneixement i incorporació al sector empresarial dels resultats de la recerca i de les noves tecnologies, nomenades pel conseller o consellera competent en matèria d'indústria, a proposta de cada entitat.
j) Quatre persones d'institucions o altres organitzacions que tinguin relació directa amb les polítiques públiques en matèria de foment de la internacionalització i atracció d'inversió empresarial productiva en tots els seus vessants, nomenades pel conseller o consellera en matèria d'indústria, a proposta de cada entitat.
k) Quatre persones d'institucions o altres organitzacions que tinguin relació directa amb les polítiques públiques en matèria de creació d'empreses, foment de l'emprenedoria i promoció empresarial en activitats tecnològiques i d'alt valor afegit, així com en matèria d'impuls de la competitivitat empresarial a través de la incorporació d'instruments de la societat de la informació i millores organitzatives, nomenades pel conseller o consellera competent en matèria d'indústria, a proposta de cada entitat.
l) Tres persones del món empresarial de reconegut prestigi en els àmbits d'innovació i internacionalització, consensuades entre les organitzacions empresarials més representatives en l'àmbit de Catalunya i el conseller o consellera competent en matèria d'indústria, que les nomenarà.
m) Dues persones d'entre els professionals del món científic, de prestigi reconegut en els àmbits d'innovació i internacionalització, nomenades pel conseller o consellera competent en matèria d'indústria a proposta del conseller competent en matèria de recerca, havent escoltat les institucions i associacions representades.
n) Una persona del sector de l'economia cooperativa, nomenada pel conseller o consellera competent en matèria d'indústria, a proposta de l'entitat més representativa del sector.
La durada del mandat dels i les membres, llevat dels que ho siguin per raó del càrrec, és de cinc anys, i pot ser renovat per períodes de la mateixa durada.
Les funcions del Consell Rector són les següents:
a) Informar dels comptes anuals i la liquidació final del pressupost de l'Agència de Suport a l'Empresa Catalana, a proposta del Consell d'Administració.
b) Aprovar el Pla estratègic de l'Agència de Suport a l'Empresa Catalana, així com els seus plans d'activitat anual, a proposta del Consell d'Administració i d'acord amb els criteris i les directrius determinats pel departament competent en matèria d'indústria.
c) Aprovar la memòria anual d'activitats.
d) Aprovar el Reglament d'organització i règim intern de l'Agència de Suport a l'Empresa Catalana, a proposta del Consell d'Administració.
e) Aprovar la petició de modificació dels Estatuts i traslladar-la al conseller o consellera del departament competent en matèria d'indústria perquè n'elabori la proposta.
f) Aprovar l'avantprojecte de pressupost de l'Agència de Suport a l'Empresa Catalana.
g) Informar sobre els projectes normatius que afectin l'àmbit d'actuació de l'Agència de Suport a l'Empresa Catalana i la mateixa Agència i remetre'ls al Consell d'Administració.
h) Proposar accions estratègiques relacionades amb el desenvolupament empresarial.
i) Proposar actuacions relacionades amb les polítiques d'innovació, transferència tecnològica, desenvolupament empresarial i localització industrial.
j) Ser informat sobre el grau d'execució del Pla d'actuació i formular al Consell d'Administració les recomanacions pertinents.
k) Ser informat sobre l'estat d'execució del pressupost i formular al Consell d'Administració les recomanacions pertinents.
l) Ser informat sobre les actuacions dutes a terme per la resta d'òrgans de l'Agència de Suport a l'Empresa Catalana i formular al Consell d'Administració les recomanacions pertinents.
m) Ser informat de les bases de les convocatòries de subvencions i ajudes per al suport i desenvolupament de les funcions de l'Agència de Suport a l'Empresa Catalana i la consecució dels seus objectius.
n) Ser informat de la proposta de contracte de gestió amb caràcter previ a la seva aprovació definitiva pel Govern de la Generalitat.
o) Aprovar la condició d'entitat vinculada a l'Agència de Suport a l'Empresa Catalana a proposta de les Comissions Estratègiques.
p) Les altres funcions que li siguin encomanades d'acord amb la legislació vigent.
Les funcions del Consell de Rector poden ser objecte d'estudi i anàlisi per part de la Comissió Permanent o de les Comissions Estratègiques.
El Consell Rector ha de portar a terme el repartiment dels assumptes d'acord amb les funcions atribuïdes a les Comissions esmentades per aquests Estatuts i, si s'escau, pel Reglament d'organització i règim intern.
El Consell Rector pot delegar en la Comissió Permanent o en les Comissions Estratègiques les funcions previstes en aquest article, amb l'excepció de les contingudes en les apartats a), b), c), d) e), f), h) i p) i d'acord amb el que es prevegi en el Reglament d'organització i règim intern.
Normes de funcionament del Consell Rector
El Consell Rector es reuneix en sessió ordinària, com a mínim, dues vegades l'any, i, si escau, també en sessions extraordinàries.
És convocat per la Presidència del Consell a iniciativa pròpia o a petició d'un terç de les seves persones membres.
La convocatòria del Consell Rector s'ha de cursar amb una antelació mínima cinc dies laborables, i s'admet com a mitjà de convocatòria el correu electrònic.
A la convocatòria s'hi ha d'adjuntar l'ordre del dia dels assumptes a tractar, la proposta d'acta de la sessió anterior i la documentació, i s'ha de comunicar si hi haurà persones convidades.
El Consell Rector queda vàlidament constituït quan assisteixin a la sessió el president o presidenta o el vicepresident o vicepresidenta, el secretari o secretària i la meitat més una de les vocalies.
Els acords del Consell Rector són adoptats amb el vot favorable de la majoria dels i les membres del Consell que hi assisteixin, amb excepció del cas d'adquisició de la condició d'entitat vinculada, que requerirà el vot favorable de 3/5 parts dels i les membres del Consell amb dret a vot d'acord amb aquests Estatuts.
Els i les representants de l'Administració de la Generalitat, tot i que siguin menys en nombre d'efectius en relació amb els representants de la resta d'institucions, associacions o actors socials, disposen del mateix nombre de vots que la resta de representants del Consell Rector presents en el moment de la votació.
El president o presidenta pot delegar la convocatòria i la presidència de les sessions del Consell Rector en el vicepresident o vicepresidenta del mateix òrgan, el/la qual en aquest cas disposa igualment de vot de qualitat en cas d'empat.
El Consell d'Administració és l'òrgan de govern al qual correspon la decisió i direcció de l'activitat de l'Agència de Suport a l'Empresa Catalana.
El Consell d'Administració està integrat pels membres següents:
b) El secretari o secretària sectorial en matèria d'indústria, del departament competent en aquesta matèria, en qualitat de vicepresident o vicepresidenta.
d) Una persona del departament competent en matèria d'indústria, nomenada pel conseller o consellera competent en matèria d'indústria.
e) La persona representant del Departament de la Presidència en el Consell Rector.
f) La persona representant del departament competent en matèria d'economia i finances en el Consell Rector.
g) La persona representant del departament competent en matèria de recerca en el Consell Rector.
h) Tres persones del món empresarial de reconegut prestigi en els àmbits d'innovació i internacionalització, consensuades entre les organitzacions empresarials més representatives en l'àmbit de Catalunya i el conseller o consellera competent en matèria d'indústria, que les nomenarà.
i) Dues persones d'entre els professionals del món científic de prestigi reconegut en els àmbits d'innovació i internacionalització, nomenades pel conseller o consellera competent en matèria d'indústria a proposta del conseller competent en matèria de recerca, havent escoltat les institucions i associacions representades.
Els membres del Consell d'Administració han de pertànyer, en tot cas, al Consell Rector d'acord amb les previsions de l'article 35.5 de la Llei 9/2009, de política industrial.
Les funcions del Consell d'Administració són les següents:
a) Dirigir l'actuació de l'Agència de Suport a l'Empresa Catalana d'acord amb el Pla estratègic aprovat pel Consell Rector i d'acord amb els criteris determinats pel departament competent en matèria d'indústria.
b) Establir, dins dels objectius fixats en aquests Estatuts i el Pla d'activitat anual, els programes i serveis de l'Agència de Suport a l'Empresa Catalana, els criteris quantitatius i qualitatius de mesurament del compliment dels objectius fixats i del grau d'eficiència en la gestió, en el marc d'allò establert en el contracte de gestió.
c) Elaborar l'avantprojecte de pressupost de l'Agència de Suport a l'Empresa Catalana.
d) Aprovar els comptes anuals i la liquidació final dels pressupostos de l'Agència de Suport a l'Empresa Catalana.
e) Aprovar la política tarifària de l'Agència de Suport a l'Empresa Catalana per la prestació dels seus serveis.
f) Elaborar la memòria anual d'activitats i elevar-la al Consell Rector per a la seva aprovació.
g) Aprovar el Pla d'informació i comunicació de l'Agència de Suport a l'Empresa Catalana.
h) Aprovar les variacions pressupostàries en el marc d'allò establert a l'article 29 d'aquests Estatuts.
i) Aprovar les bases de les convocatòries de subvencions i ajudes per al suport i el desenvolupament de les funcions de l'Agència de Suport a l'Empresa Catalana i la consecució dels seus objectius.
j) Aprovar el règim retributiu del personal a proposta del conseller delegat o consellera delegada i en el marc d'allò establert en el contracte de gestió.
k) Aprovar els estats d'execució pressupostària mensuals, així com tots aquells informes que derivin del sistema d'informació econòmica de l'Agència de Suport a l'Empresa Catalana d'acord amb els principis establerts a l'article 29 d'aquests Estatuts, i elevar-los al Consell Rector per al seu coneixement.
l) Aprovar els convenis amb les altres administracions públiques i també els contractes i els convenis de col·laboració que es formalitzin per a la consecució de les finalitats de l'Agència de Suport a l'Empresa Catalana
m) Elaborar la proposta de Reglament d'organització i règim intern de l'Agència de Suport a l'Empresa Catalana i elevar-la al Consell Rector.
n) Exercir el control de la gestió del conseller delegat o consellera delegada i l'exigència a aquest/a de les responsabilitats que procedeixin.
o) Realitzar el control i el seguiment del contracte de gestió, conjuntament amb la Comissió Permanent del Consell Rector.
p) Aprovar l'estructura organitzativa de l'Agència de Suport a l'Empresa Catalana.
q) Acordar l'exercici d'accions judicials i administratives de tota mena, la interposició de recursos i, en general, la defensa dels interessos i drets de l'Agència de Suport a l'Empresa Catalana en tota classe de procediments.
s) Aprovar, dins el marc d'actuació que, en matèria de recursos humans, s'estableixi en el contracte de gestió, la relació de llocs de treball a proposta del conseller delegat o consellera delegada.
t) Designar i cessar el personal directiu professional de l'Agència de Suport a l'Empresa Catalana, a proposta del conseller delegat o consellera delegada.
u) Qualsevol altra funció d'aquesta naturalesa, contingut o transcendència que li sigui delegada pel Consell Rector.
El Consell d'Administració, si s'escau, pot delegar en el conseller delegat o consellera delegada les funcions previstes a l'article 16.1, amb l'excepció de les contingudes en els apartats d), g), j), n) i p).
El Consell d'Administració es reuneix en sessió ordinària, com a mínim, una vegada al mes, i, si escau, també en sessions extraordinàries.
És convocat per la Presidència del Consell a iniciativa pròpia o a petició de la meitat més un de les seves persones membres.
Per motius d'urgència, i si tots els membres del Consell d'Administració són presents i expressen la seva conformitat, el Consell es pot constituir sense que calgui convocatòria prèvia.
Les convocatòries del Consell d'Administració s'han de cursar amb una antelació mínima de 48 hores, i s'admet com a mitjà de convocatòria el correu electrònic.
A la convocatòria s'hi ha d'adjuntar l'ordre del dia dels assumptes a tractar, la proposta d'acta de la sessió anterior i la documentació, i s'ha de comunicar si hi ha persones convidades.
El Consell d'Administració queda vàlidament constituït quan assisteixin a la sessió el president o presidenta o el vicepresident o vicepresidenta, el secretari o secretària i la meitat més una de les vocalies.
Els acords del Consell d'Administració són adoptats amb el vot favorable de la majoria dels i les membres del Consell que hi assisteixin.
Els i les representants de l'Administració de la Generalitat, en cas que siguin menys en nombre d'efectius en relació amb la resta de membres, disposen del mateix nombre de vots que la resta de representants del Consell d'Administració presents en el moment de la votació.
El president o presidenta pot delegar la convocatòria i la presidència de les sessions del Consell d'Administració en el vicepresident o vicepresidenta del mateix òrgan, el/la qual disposa igualment de vot de qualitat en cas d'empat.
Els membres del Consell d'Administració poden percebre dietes per la seva participació en les activitats del Consell, d'acord amb el que s'estableixi en el Reglament d'organització i règim intern.
En qualsevol cas, les compensacions econòmiques han de ser a títol personal a cadascuna de les persones integrants del Consell d'Administració.
La Presidència de l'Agència de Suport a l'Empresa Catalana, que és també la del Consell Rector i la del Consell d'Administració, correspon al conseller o consellera competent en matèria d'indústria.
El president o presidenta exerceix les funcions que li corresponen d'acord amb la normativa reguladora d'òrgans col·legiats i, en particular, les següents:
a) Exercir la més alta representació de l'Agència de Suport a l'Empresa Catalana.
b) Presidir i dirigir els debats del Consell Rector i del Consell d'Administració.
c) Convocar les sessions del Consell Rector i del Consell d'Administració.
d) Disposar, si s'escau, de vot de qualitat en la presa de decisions del Consell Rector i del Consell d'Administració.
e) Informar el Govern i el Parlament de les actuacions de l'Agència de Suport a l'Empresa Catalana quan li sigui requerit.
f) Fixar l'ordre del dia de les sessions del Consell Rector i del Consell d'Administració.
El president o presidenta del Consell d'Administració pot delegar l'exercici de les seves funcions en la persona que ocupi la vicepresidència del mateix òrgan.
En cas d'absència, vacant o malaltia del president o presidenta el/la substitueix el vicepresident o vicepresidenta.
El conseller delegat o la consellera delegada
El conseller delegat o consellera delegada és l'òrgan de gestió encarregat de la direcció general de l'Agència de Suport a l'Empresa Catalana i correspon a la persona nomenada pel Govern a instància del Consell d'Administració i a proposta del president o presidenta.
El nomenament ha de recaure en una persona amb qualificacions professionals acreditades i que tingui competència i experiència per al desenvolupament de les funcions assignades, sense perjudici que el seu nomenament i cessament sigui discrecional.
En el Reglament d'organització i règim intern de l'Agència de Suport a l'Empresa Catalana s'establiran mecanismes transparents per determinar el nivell òptim de qualificació, competència i experiència.
El conseller delegat o consellera delegada exerceix totes les funcions directives de l'Agència de Suport a l'Empresa Catalana.
En particular exerceix les funcions següents:
a) Executar els acords del Consell Rector i del Consell d'Administració, llevat dels que siguin competència de la Presidència.
b) Proposar, quan correspongui, les mesures que cregui oportunes per a la bona marxa de l'Agència de Suport a l'Empresa Catalana als òrgans superiors que siguin competents.
c) Elaborar els estats d'execució pressupostària mensuals, així com tots aquells informes que siguin necessaris per configurar el sistema d'informació econòmica d'acord amb els principis establerts en els articles 29 i 31 d'aquests Estatuts.
d) Proposar al president o presidenta del Consell Rector i del Consell d'Administració la llista d'assumptes de l'ordre del dia d'aquests òrgans.
e) Exercir les funcions de cap de personal i d'òrgan de contractació de l'Agència de Suport a l'Empresa Catalana.
f) Autoritzar les despeses i concedir subvencions i ajuts, d'acord amb els límits que fixi el Consell d'Administració.
g) Signar la convocatòria pública de subvencions i ajuts aprovats pel Consell d'Administració d'acord amb l'article 16.h) i ordenar-ne la publicació al DOGC.
h) Donar compte de la seva gestió al Consell d'Administració.
i) Assumir la representació legal ordinària de l'Agència de Suport a l'Empresa Catalana, tant judicial com extrajudicial.
j) Elaborar la relació dels llocs de treball.
k) Aquelles que li pugui delegar el Consell d'Administració.
El conseller delegat o consellera delegada pot proposar la creació al Consell d'Administració, sota la seva dependència directa, d'una direcció executiva per al seu suport en l'exercici de les seves funcions, la qual s'ha d'estructurar d'acord amb el que determini el Reglament d'organització i règim intern.
Les funcions del director executiu o directora executiva s'han d'emmarcar, en tot cas, en els àmbits següents:
a) L'organització i gestió de les activitats de l'Agència de Suport a l'Empresa Catalana, d'acord amb les directrius fixades pel conseller delegat o consellera delegada.
b) La tutela i supervisió de la gestió econòmica, administrativa i de personal de l'Agència.
c) Aquelles funcions específiques que li delegui el conseller delegat o consellera delegada, sempre que no es tracti de funcions que aquest/a tingui delegades del Consell d'Administració.
Òrgans de suport als òrgans de govern
La Secretaria Tècnica és l'òrgan dependent de la Presidència encarregat de donar suport material i tècnic als òrgans col·legiats de govern per tal que aquests puguin exercir la direcció eficaç i eficient de la institució, i encarregat d'executar aquelles actuacions que garanteixin una participació efectiva de tots els implicats, d'acord amb les funcions previstes a l'article 6.2 d'aquests Estatuts.
La persona titular de la Secretaria Tècnica és designada pel Consell d'Administració a proposta del president o presidenta de l'Agència de Suport a l'Empresa Catalana, prèvia comunicació al Consell Rector.
La persona titular de la Secretaria Tècnica assisteix a les reunions del Consell Rector i del Consell d'Administració amb veu però sense vot, i té la condició de personal directiu als efectes previstos en aquests Estatuts.
El Reglament d'organització i règim intern de l'Agència de Suport a l'Empresa Catalana ha d'establir mecanismes transparents per determinar el nivell òptim de qualificació, competència i experiència.
La substitució temporal de la personal titular de la Secretaria Tècnica en supòsits de vacant, absència o malaltia es realitzarà d'acord amb el que disposi el Reglament d'organització i règim intern.
Funcions de la Secretaria Tècnica
En relació amb el Consell Rector, la Secretaria Tècnica exerceix les funcions següents, tant respecte del mateix Consell Rector com dels òrgans d'assessorament i de participació que li són adscrits:
a) Impulsar i coordinar, d'acord amb les instruccions del president o presidenta, totes les activitats del Consell Rector.
b) Dirigir i coordinar les activitats de les Comissions Estratègiques del Consell Rector d'acord amb les instruccions del president de la Comissió.
c) Formular propostes estratègiques en l'àmbit del Consell Rector, la Comissió Permanent i les Comissions Estratègiques derivades del seguiment d'actuacions públiques i privades que incideixin sobre l'activitat empresarial a Catalunya.
d) Prestar l'impuls i el suport tècnic que requereixi el Consell Rector per tal de garantir l'execució dels acords presos pels seus òrgans.
f) Exercir aquelles altres funcions de naturalesa anàloga que li pugin ser encomanades pel Consell Rector.
En relació amb el Consell d'Administració, la Secretaria Tècnica exerceix les funcions següents:
a) Exercir el suport tècnic per al correcte funcionament del Consell d'Administració i per a l'acompliment eficaç de les seves funcions de govern.
b) Impulsar la coordinació del Consell d'Administració de l'Agència de Suport a l'Empresa Catalana amb l'òrgan de govern de l'agència o organisme executor de les polítiques de recerca de la Generalitat de Catalunya d'acord amb les previsions de l'article 5.4 d'aquests Estatuts.
c) Coordinar la relació del Consell d'Administració amb la Comissió Permanent del Consell Rector.
d) Elaborar la proposta de criteris quantitatius i qualitatius de mesurament dels objectius fixats i del grau d'eficiència en la gestió, en el marc d'allò establert en el contracte de gestió.
e) Exercir la secretaria del Consell d'Administració.
f) Exercir aquelles altres funcions de naturalesa anàloga que li puguin ser encomanades pel Consell d'Administració.
El Consell Rector té adscrita una Comissió Permanent, que té com a funcions específiques:
a) Participar en la planificació de l'activitat de l'Agència de Suport a l'Empresa Catalana.
b) Participar en el seguiment i control de l'activitat de l'Agència de Suport a l'Empresa Catalana.
c) Aquelles altres funcions que li puguin ser encomanades pel Consell Rector d'acord amb l'article 13.3 d'aquests Estatuts.
La Comissió Permanent està composada pels membres del Consell Rector següents:
d) Dues persones representants de departaments de l'Administració de la Generalitat.
e) Dues persones representants de les associacions empresarials més representatives en l'àmbit de Catalunya.
f) Dues persones representants de les organitzacions sindicals més representatives en l'àmbit de Catalunya.
g) Una persona representant del Consell General de les Cambres Oficials de Comerç, Indústria i Navegació de Catalunya.
La determinació de la composició en aquells aspectes no regulats per aquests Estatuts s'ha de fixar pel Reglament d'organització i règim intern.
El Consell Rector, per tal de desenvolupar part de les seves funcions, estructurarà un màxim de cinc Comissions Estratègiques, que tenen com a funcions específiques en els àmbits materials que els siguin atribuïts:
a) L'assessorament estratègic als òrgans de govern.
b) Participar en l'elaboració del Pla d'activitat anual.
c) Proposar al Consell Rector, per a la seva aprovació, les entitats que poden accedir a obtenir la consideració d'entitat vinculada a l'Agència de Suport a l'Empresa Catalana.
d) Ratificar els i les representants en el Consell Rector de les entitats corresponents a les lletres i), j) i k) de l'article 12.2.
e) Aquelles altres funcions que li puguin ser encomanades pel Consell Rector d'acord amb l'article 13.3 d'aquests Estatuts.
Cada Comissió Estratègica està integrada per:
a) La presidència de la Comissió.
b) Representants del departament competent en matèria d'indústria membres del Consell Rector, i persones representants d'altres departaments de l'Administració de la Generalitat que tinguin atribuïdes competències relacionades amb les funcions de l'Agència de Suport a l'Empresa Catalana membres del Consell Rector.
c) Representants de les entitats corresponents a les lletres g), i), j) i k) de l'article 12 membres del consell rector.
d) Representants d'entitats que tinguin la consideració d'entitat vinculada a l'Agència de Suport a l'Empresa Catalana d'acord amb allò previst a l'article 38 d'aquests Estatuts.
Les Comissions Estratègiques han de tractar les matèries següents:
a) El foment de la internacionalització, la innovació i l'atracció d'inversió empresarial productiva en tots els seus vessants.
d) L'impuls de la competitivitat empresarial a través de la incorporació d'instruments de la societat de la informació i millores organitzatives.
El Reglament d'organització i règim intern ha de determinar el nombre de Comissions Estratègiques previstes en el punt anterior, així com la seva composició i el règim de funcionament bàsic en aquells aspectes no regulats per aquests Estatuts.
Organització administrativa de l'Agència de Suport a l'Empresa Catalana
Sota la direcció de la Conselleria Delegada, l'Agència de Suport a l'Empresa Catalana s'estructura en:
a) Direcció Executiva, si escau.
c) Unitat de gestió interna i finançament.
Els àmbits d'actuació dels centres són: innovació, internacionalització, captació d'inversió estrangera i desenvolupament empresarial i corporatiu.
La unitat de gestió interna i finançament té les funcions de suport financer a l'empresa i de suport al desenvolupament de l'activitat de l'Agència de Suport a l'Empresa Catalana.
Les funciones atribuïdes a l'Agència de Suport a l'Empresa Catalana s'han de dur a terme mitjançant la mateixa estructura administrativa o a través de les formes instrumentals previstes a l'article 32.6 i 7 de la Llei 9/2009, de 30 de juny, de política industrial.
El contracte de gestió, el Pla estratègic i el Pla d'activitat anual
El contracte de gestió, a través del qual s'articulen les relacions de l'Agència de Suport a l'Empresa Catalana i el departament de l'Administració de la Generalitat al qual s'adscriu, tindrà una durada màxima de quatre anys, sense perjudici que les parts puguin promoure'n la modificació o resolució.
Les parts en la negociació interna del contracte de gestió són el conseller delegat o consellera delegada de l'Agència de Suport a l'Empresa Catalana i el departament d'adscripció de l'Agència.
El contracte de gestió ha de sotmetre's a la legislació sobre finances públiques de Catalunya i ha d'establir, com a mínim i per al període de vigència, els elements següents:
a) Els objectius a assolir per l'Agència de Suport a l'Empresa Catalana, d'acord amb els establerts a l'article 7 d'aquests Estatuts, els resultats a obtenir i, en general, la gestió a desenvolupar.
b) Els instruments de seguiment, control i avaluació als quals l'Agència de Suport a l'Empresa Catalana ha de sotmetre la seva activitat, així com els indicadors per tal d'avaluar els resultats obtinguts.
c) El sistema de vinculació de les aportacions de la Generalitat al grau de consecució dels objectius definits en el contracte de gestió.
d) El Pla econòmic i financer estimatiu de l'Agència de Suport a l'Empresa Catalana.
e) L'estimació de l'evolució de la plantilla de personal.
f) El procediment per a la introducció de les modificacions o adaptacions que, si s'escau, procedeixin.
El Pla estratègic de l'Agència de Suport a l'Empresa Catalana i els seus plans d'activitats anuals han d'incloure necessàriament les previsions del contracte de gestió.
El departament competent en matèria d'indústria ha d'elaborar i trametre el contracte de gestió abans que sigui aprovat pel Govern de la Generalitat al Consell Rector de l'Agència de Suport a l'Empresa Catalana, als efectes del que estableix l'article 13.1.n) d'aquests Estatuts.
L'avaluació del contracte de gestió correspon al departament competent en matèria d'indústria, que podrà sol·licitar un informe a una entitat externa.
Pla estratègic i Pla d'activitat anual
El Consell Rector, a proposta del Consell d'Administració, ha d'aprovar el Pla estratègic de l'Agència de Suport a l'Empresa Catalana, que ha de ser el marc dels plans d'acció anuals, i fixar els objectius de l'Agència a mitjà termini.
La vigència del Pla estratègic de l'Agència de Suport a l'Empresa Catalana no pot superar la del contracte de gestió.
El Consell d'Administració, a proposta del conseller o consellera delegada de l'Agència de Suport a l'Empresa Catalana, ha d'elaborar el Pla d'activitat anual en el marc del Pla estratègic i l'ha d'elevar per a la seva aprovació al Consell Rector, al qual també ha de donar compte del resultat.
Dins del Pla d'activitat anual de l'Agència s'han de concretar els objectius concrets a assolir per cadascun dels seus òrgans, així com els mecanismes específics d'avaluació i control de l'eficàcia.
El Pla d'activitat anual s'ha d'aprovar durant el primer trimestre de l'any corresponent.
Abans del 30 de juny s'ha de presentar al Consell Rector la memòria d'activitat corresponent a l'any immediatament anterior.
De manera periòdica, el Consell Català de Recerca i Innovació ha de fer una avaluació de l'activitat de l'Agència de Suport a l'Empresa Catalana, d'acord amb les previsions del Decret 145/2009, de 15 de setembre, de creació del Consell Català de Recerca i Innovació.
Els recursos econòmics de l'Agència de Suport a l'Empresa Catalana són els següents:
a) Les assignacions amb càrrec als pressupostos de la Generalitat de Catalunya, incloses les derivades del contracte de gestió.
b) Els ingressos propis que percebi com a contraprestació per les activitats que pugui realitzar, com a conseqüència de contractes, convenis o disposicions legals, per altres entitats públiques o privades o persones físiques.
c) Els rendiments procedents de les tarifes percebudes per serveis que presti directament, que tenen la consideració de preus privats.
d) Les quantitats obtingudes per l'alienació d'actius fixos i pel rendiment dels béns i els valors que constitueixin el seu patrimoni.
e) Els procedents dels crèdits, els préstecs i les altres operacions financeres que es puguin concertar i estiguin reflectides en la Llei de pressupostos de la Generalitat de Catalunya.
f) Les aportacions, si s'escau, dels seus membres.
g) Les subvencions, les donacions i qualsevol altra aportació voluntària d'entitats públiques i privades o de particulars.
h) La resta d'ingressos de dret públic o privat que s'autoritzin.
i) Qualsevol altre ingrés que pugui ser atribuït o sigui compatible amb la naturalesa i les finalitats de l'Agència de Suport a l'Empresa Catalana.
Així mateix, els recursos que es derivin dels apartats f) i g) del número 1 d'aquest article i que siguin ingressos no previstos en el pressupost inicial de l'Agència de Suport a l'Empresa Catalana es poden destinar a finançar despeses no previstes en el pressupost inicial, per acord del Consell Rector.
L'Agència de Suport a l'Empresa Catalana pot subscriure, en els termes i les condicions establerts per la normativa aplicable a l'Administració de la Generalitat, convenis de col·laboració amb entitats públiques pertanyents a altres administracions en els àmbits d'actuació que, directament o indirectament, li són propis.
Així mateix, pot subscriure convenis amb entitats privades que tinguin un interès específic en la realització de determinades accions vinculades a l'àmbit d'actuació de l'Agència.
El Consell d'Administració elabora anualment l'avantprojecte de pressupost de l'Agència de Suport a l'Empresa Catalana.
L'avantprojecte de pressupost de l'Agència de Suport a l'Empresa Catalana, un cop aprovat pel Consell Rector, s'ha de trametre al departament d'adscripció perquè aquest el traslladi al departament competent en matèria d'economia i finances.
Un cop aprovat per aquest departament, l'avantprojecte s'ha d'incorporar al projecte de llei dels pressupostos de la Generalitat perquè el Govern l'aprovi i el trameti al Parlament.
El pressupost de despeses de l'Agència de Suport a l'Empresa Catalana té caràcter limitatiu per al seu import global i caràcter estimatiu per a la distribució dels crèdits en categories econòmiques.
L'autorització de les variacions pressupostàries correspon:
a) Al departament competent en matèria d'economia i finances, les variacions de la quantia global del pressupost i les que afectin despeses de personal, a iniciativa del Consell d'Administració i a proposta del Consell Rector.
b) Al Consell d'Administració de l'Agència de Suport a l'Empresa Catalana, totes les restants variacions.
L'execució del pressupost de l'Agència de Suport a l'Empresa Catalana correspon al Consell d'Administració i al conseller delegat o consellera delegada, que elaboren i remeten trimestralment al Consell Rector un estat d'execució pressupostària.
En la resta de qüestions, el pressupost de l'Agència de Suport a l'Empresa Catalana es regeix per la normativa vigent en matèria pressupostària i de finances.
L'Agència de Suport a l'Empresa Catalana queda sotmesa al règim de comptabilitat pública previst a la legislació de finances públiques de la Generalitat de Catalunya, llevat del que es disposa a la Llei 9/2009, de 30 de juny, de política industrial de Catalunya, i en aquests Estatuts.
L'Agència de Suport a l'Empresa Catalana ha de disposar d'un sistema d'informació econòmica que mostri, a través d'estats i informes, la imatge fidel del seu patrimoni, la situació financera, els resultats i l'execució del seu patrimoni, i la informació de costos sobre la seva activitat que sigui suficient per a una correcta i eficient adopció de decisions i permeti efectuar un seguiment del compliment dels compromisos assumits en el contracte de gestió.
El control extern de la gestió econòmica i financera de l'Agència de Suport a l'Empresa Catalana correspon a la Sindicatura de Comptes i al Tribunal de Comptes d'acord amb la seva normativa específica.
El control intern de la gestió econòmica i financera de l'Agència de Suport a l'Empresa Catalana correspon a la Intervenció General de la Generalitat de Catalunya, i es realitza mitjançant el sistema d'auditories d'acord amb el que disposa el Text refós de la Llei de finances públiques de Catalunya.
Sense perjudici dels controls establerts en els apartats precedents, l'Agència de Suport a l'Empresa Catalana està sotmesa als controls d'eficàcia establerts en el Pla d'activitat anual pel que fa al compliment dels objectius fixats en el contracte de gestió.
El departament competent en matèria d'indústria, d'acord amb el que preveu el contracte de gestió, exerceix el control d'eficàcia i eficiència sobre l'activitat de l'Agència de Suport a l'Empresa Catalana, amb la finalitat de garantir la màxima diligència en el compliment de les seves funcions i en la prestació dels seus serveis.
El règim de contractació de l'Agència de Suport a l'Empresa Catalana és el que estableix la Llei 30/2007, de 30 d'octubre, de contractes del sector públic, per als organismes assimilats a les entitats públiques empresarials.
Les societats mercantils, les fundacions, els consorcis i qualsevol altre ens públic o privat, amb o sense ànim de lucre, creats o participats majoritàriament per l'Agència, han d'ajustar la seva activitat contractual al règim establert en la legislació sobre contractació del sector públic.
Constitueixen el patrimoni de l'Agència de Suport a l'Empresa Catalana els béns i drets que li siguin adscrits per l'Administració de la Generalitat de Catalunya, i els béns i drets propis, de qualsevol naturalesa, que adquireixi per qualsevol títol, d'acord amb la Llei 9/2009, de 30 de juny, de política industrial, i aquests Estatuts.
L'Agència de Suport a l'Empresa Catalana ha d'establir la comptabilitat i els registres que permetin conèixer la naturalesa, la titularitat i la destinació dels seus béns i drets, propis o adscrits, sense perjudici de les competències dels altres ens i organismes en la matèria.
Els béns i els drets que l'Administració de la Generalitat adscrigui a l'Agència de Suport a l'Empresa Catalana s'han de reincorporar al patrimoni de l'Administració de la Generalitat en les mateixes condicions que tenien en el moment de produir-se l'adscripció, en el cas que l'Agència de Suport a l'Empresa Catalana s'extingeixi o modifiqui les seves funcions i sempre que aquesta modificació tingui incidència en els béns i drets esmentats.
Els béns i els drets adscrits per l'Administració de la Generalitat a l'Agència de Suport a l'Empresa Catalana també es reincorporen al patrimoni de l'Administració de la Generalitat en el cas que no es dediquin al compliment de les finalitats establertes.
En aquest cas, l'Administració de la Generalitat, amb la taxació del seu valor pericial, n'ha d'exigir els detriments avaluats.
La gestió del patrimoni de l'Agència de Suport a l'Empresa Catalana s'ha d'ajustar, llevat de les excepcions establertes en aquests Estatuts, a allò que disposa el Text refós de la Llei 4/1985, de 29 de març, de l'Estatut de l'empresa pública catalana, aprovat pel Decret legislatiu 2/2002, de 24 de desembre, i el Text refós de la Llei de patrimoni de l'Administració de la Generalitat de Catalunya, aprovat pel Decret Legislatiu 1/2002, de 24 de desembre, i la resta de normes aplicables en matèria patrimonial.
Els béns adscrits a l'Agència de Suport a l'Empresa Catalana que tenen la consideració de béns de domini públic gaudeixen de les exempcions tributàries que corresponen als béns d'aquesta naturalesa.
Els béns adquirits d'una altra manera s'han d'incorporar al patrimoni de l'Agència de Suport a l'Empresa Catalana.
L'Agència de Suport a l'Empresa Catalana pot adquirir béns immobles per a l'acompliment de les seves finalitats, prèvia autorització del departament competent en matèria de patrimoni de la Generalitat.
Així mateix, en el cas que els béns immobles propis de l'Agència de Suport a l'Empresa Catalana deixin de ser necessaris per al compliment de les seves finalitats, aquests podran ser alienats per l'Agència, prèvia autorització del departament competent en matèria d'economia i finances de la Generalitat.
Ordenació dels llocs de treball.
Classificació dels llocs de treball
El personal de l'Agència de Suport a l'Empresa Catalana es vincula a la mateixa Agència mitjançant una relació de caràcter laboral.
La relació de llocs de treball és elaborada pel conseller delegat o consellera delegada de l'Agència de Suport a l'Empresa Catalana, dins el marc d'actuació que, en matèria de recursos humans, estableixi en el contracte de gestió, i ha de ser aprovada pel Consell d'Administració.
El personal laboral es regeix per l'Estatut dels Treballadors, pel seu Conveni col·lectiu i per la resta de la normativa laboral que li sigui d'aplicació.
La selecció del personal de l'Agència de Suport a l'Empresa Catalana s'ha de realitzar d'acord amb els principis d'igualtat, mèrit, capacitat i publicitat, de conformitat amb allò que prevegi la legislació aplicable en aquesta matèria.
S'han de tenir en compte els criteris de paritat entre sexes i, així mateix, les reserves de percentatges previstes per a persones amb discapacitats en la normativa vigent.
Els llocs de treball ocupats per personal directiu de primer nivell i de màxima responsabilitat dins l'estructura administrativa i organitzativa de l'Agència de Suport a l'Empresa Catalana, d'acord amb l'article 25 d'aquests Estatuts, tenen caràcter de llocs reservats a personal directiu professional.
El nombre de llocs de personal directiu de primer nivell i de màxima responsabilitat dins l'estructura administrativa i organitzativa de l'Agència de Suport a l'Empresa Catalana reservats a personal directiu professional no pot ser superior a vuit.
El Reglament d'organització i règim intern ha d'establir el perfil de competències requerit per al desenvolupament satisfactori de les tasques pròpies de cada lloc directiu professional.
El nomenament del personal directiu professional ha de regir-se pels principis de mèrit i capacitat i pel criteri d'idoneïtat i ha de dur-se a terme a través d'un procediment que garanteixi la publicitat i lliure concurrència.
El procés de designació ha de tenir en compte les competències professionals dels candidats, així com la seva experiència i les seves aptituds per al correcte desenvolupament de les funcions atribuïdes al lloc directiu.
L'òrgan competent per dur a terme el procés de selecció esmentat és el conseller delegat o la consellera delegada.
El personal directiu professional de l'Agència de Suport a l'Empresa Catalana esta sotmès a avaluació d'acord amb els criteris d'eficàcia i eficiència, responsabilitat per a la gestió i control de resultats, en relació amb els objectius que li hagin estat fixats a partir del contracte de gestió.
L'Agència de Suport a l'Empresa Catalana està dotada de serveis jurídics propis, els quals han de portar a terme l'assessorament jurídic d'aquest organisme i vetllar per la legalitat de tots els seus actes, d'acord amb la normativa que regula els Serveis Jurídics de l'Administració de la Generalitat de Catalunya.
Entitats vinculades a l'Agència de Suport a l'Empresa Catalana
Consideració d'entitat vinculada
Poden tenir la consideració d'entitat vinculada a l'Agència de Suport a l'Empresa Catalana les entitats, associacions, corporacions i institucions de dret públic o privat que voluntàriament ho sol·licitin i que compleixin els requisits següents:
a) Tenir com a finalitat específica donar suport a les empreses mitjançant la provisió de serveis o l'execució d'accions d'acompanyament en els àmbits següents:
Foment de la internacionalització, la innovació i l'atracció d'inversió empresarial productiva.
Creació d'empreses, foment de l'emprenedoria i promoció empresarial.
Transferència de coneixement i la incorporació al sector empresarial dels resultats de la recerca i de les noves tecnologies.
Impuls de la competitivitat empresarial per mitjà de la incorporació d'instruments de la societat de la informació i les millores organitzatives.
b) Ser entitat sense finalitat de lucre i amb personalitat jurídica pròpia.
c) Tenir independència financera i organitzativa, estar al corrent de les obligacions fiscals i de les cotitzacions de la Seguretat Social corresponents, així com no tenir cap deute contret amb la Generalitat de Catalunya.
d) Tenir experiència contrastada en algun dels àmbits d'actuació de l'Agència de Suport a l'Empresa Catalana.
La consideració d'entitat vinculada a l'Agència de Suport a l'Empresa Catalana, una vegada complerts els requisits anteriors, resta condicionada a l'aprovació per acord favorable de 3/5 parts dels assistents a la sessió del Consell Rector a proposta de les Comissions Estratègiques, prèvia sol·licitud expressa per part de l'entitat.
El Consell Rector podrà acordar per una majoria qualificada de les seves 3/5 parts, i a proposta de les Comissions Estratègiques, la pèrdua de la consideració d'entitat vinculada quan alguna de les entitats incompleixi algun dels requisits establerts en aquest article.
Drets i deures de les entitats vinculades
L'obtenció de la consideració d'entitat vinculada implica tenir els drets següents:
a) Participar en l'activitat de les Comissions Estratègiques en la forma que determini el Reglament d'organització i règim intern.
b) Actuar com a entitats assessores de l'Agència de Suport a l'Empresa Catalana en la forma que determini el Reglament d'organització i règim intern.
c) Altres drets que determini el Reglament d'organització i règim intern d'acord amb aquests Estatuts.
L'obtenció de la consideració d'entitat vinculada implica assumir els deures següents:
b) Acceptar el Reglament d'organització i règim intern.
c) Complir els requisits establerts a l'article 38.1.
Modificació dels Estatuts de l'Agència de Suport a l'Empresa Catalana
Correspon al Govern de la Generalitat de Catalunya acordar la modificació dels Estatuts de l'Agència de Suport a l'Empresa Catalana, a proposta del conseller o consellera del departament competent en matèria d'indústria.